Date: 1514
Issuing place: Gdansk
Country: Puola
Language: saksa
Document type: Yksityiset, Kirjeet

Mijnen steden denst vnd wes ijk godes wormach. Wetet werdijge here her meijsster Pawel Schel, dat ijk jw grot danke wor jwen woldat, de gij bij mijnen sonne Hans gedan hebben vnd dem ijk wijlt mijt der helppe Gades wol betalen; vnd werdijge here, dot doch, wen de groten heren to Abow chamen, latet doch Hans jw folgen vnd vp jw warde, dat he jo nijcht wan jw geijt, dat he nijcht to sschaden chamen mochte mijt welken chnechten; dar bijdde ijk jw fruntlijch wme. Jtem werdijge here, so hebbe ijk entfanen wan jwer wegen vp Jons Berchappen iiij tonnen botter, de woch mijn ij lijsspwnt, se was sere wijt als jw wol seggen wart Jons Berchappen, so beholde ijk se wor vj [mark]. So hefft Peter Wije wor chofft jw vij tonnen hebesach ok de botter, some de botter xxiij [mark] mijt sijse vnd to dregen ijn de woge, jtem noch iij deker chohwde, den deker iiij [mark], ijs xij [mark]; so gaff ijk dem schijpper to fracht wor botter vnd wor de hwde – xxiiij [mark]; so blijfft xxx[4½] [mark] vnd vj [markpund]. Jtem noch hebbe ijk entfanen wt Peter Wijgen v deker hwde mijn j hwt; dar was Peeter Wije bij, dat se mij de besslwde to telleden, dat wert jw Peter wol seggen; so weren fele chlene hwdeke dar mank, se behelt ijk, se war [4½] deker vnd wor iiij [mark] den deker; Peter wert jw wol al beschet seggen; soma de hwde ijs xviij [mark], so gaff ijk Peter to fracht iij fr., so beholde gij – xvij [mark] j fr.; somma wt beijden scheppen ijs xli[½] [mark] xxj [markpund]. Jtem gij schreffwen mij j tonne botter, dar wor solde ijk jw wogenschot worsenden, vnd vj tonnen botter, dar solde ijk jw ij seche hoppen worsenden; so sede Peter, gij hadden se em beffalen vnd hadde se wor chofft vnd sede mij, he werde sijch mijt jw wol worlijken; he hadde ijw solt gechofft wor dat gelt, so was ijk dar to frede. Jtem so scheppede ijk jw [½] hwndert grot wogenschot wor viij [mark]. Peter secht, gij wolden eijne schwte bwen, ok choffte ijk Peter Wijen ij sagen, dat man dat wogenschot to jw snijden mach. Peter gaff mij de viij [mark] wedder. Jtem so bat mij Peter, dat ijk jw senden solle ij seche hoppen; so sende ijk jw ij seche hoppen, got hijnderlandijch hoppen, jw selffen to brwende, dat schijppwnt x [mark] vnd wecht iij schijppwnt vnd iij lijsspwnt, viijj [markpund]. to wegende, viij [markpund]. to berijffende ij [markpund]. to dregen; soma de ij seche hoppen xxxi[½] [mark] iiij [markpund]; noch ij chijsten vj [mark], de slote sijn mijt ij chlijnken; noch v stole wor iij [mark], noch j sten peper wor xiij [mark]; somme dat ijk jw hijr schreffen hebbe liii[½] [mark] iiij [markpund]. Nijcht mer wen fele goder nacht. Gescreuen to Danke den donner dach wor pinxten jnt jar mv(c) & xiiij. Hans Chonnert. Jtem werdijge here her meijsster Pawel. Gij hebben j schene tonne lijttewes mede vnd j tern[ij]ch tarck vnd j ternijch peperkake; latet jw nijcht wor smaden. Jtem ijk danke jw grot wor dat ferndel botter vnd ok wan mijner dochter wegen wor j fernde[l] botter; foget Gat dat ere man to hws chompt; ijt sal wol betalt werden; ok hebbe ijk jw gescreuen to Lwnden ijn Enelant wme j goden blawen chagen, gij solen en mijt der helpe Gades wol chrijgen. Al wat gij, werdijge here, won mij begeren, dat wijl ijk jw gernne wt rijchten mijt der helppe Gades. Jtem werdijge here, so sende ijk jw i chorff, dar ijs ijnne xij tijnen schotteken vnd iiij tijnnen ffate, de sijn to Nerenburch gemaket; ijk hadde er wol wor lx [mark], ijk hebbe se worchoft, so chrijge gij se noch; dat pwnt steyt mij xviij s.; se wegen xlvj pwnt, ijs – xiiij [mark] mijn xij [markpund]. Jtem noch ijn dem chorffe x tijnnen channen, dat pwnt j fr., ijs – x [mark]. Jtem noch sende ijk jw iiij tijnnen fate, de stan dat pwnt ok xviij [markpund].; se wegen xxvij pwnt; viij [mark] mijn vj [markpund].; some de ffate vnd channen ijn al ijs xxxij [mark], mijn vj [markpund]. Yk hadde ijw ander gesant, ijch chwnde se nijcht to choppe hebben, man ijt ijs al reijne got tijn; wijl gij mer hebben, so schrijffet mij to mijt den erssten, vp den Domenijch sole gij wol chrijgen al wat gij mij vme schriuen. Some hoppen vnd (vnd) schijsten vnd stole vnd peper vnd fate vnd chanenn is – lxxxvj [mark] mijn ij s. Jtem werdijge here al wat ijk wme ijwer werdijcheyt don chan wijl ijk alle tijt gernne don. Jtem tijden won den choppenschappe: solt xxxj [mark], hoppen x ef[fte] xj [mark], weijten xxiij [mark], roggen xvij [mark]. Nijcht mer wen fele goder nacht. Gescreuen to Danke den donnerdach wor pinxten jnt jar mv(c) & xiiij. Hans Chonnert. (Det följande på skilda ställen af annan hand:) Summa leuatorum a Johanne Connerdt in ista littera – lxxxv[½] [mark] ij s. minus. Solucio super hiis – lii[½] mark i[½] fr. Sic adhuc restant sibi xxxii[½] [mark] viij s. Rec. communis liij mrc derepto minusculo pro butiro. Super hiis ij secke humulj for xxxij marc. Tenetur mihi Peter Wie singulis computis xij mrc prisk. v dæker totum pro xvij marc. vj t:or smör for xxxij mr j fr. woge xj lispund mynder, be- holne peninge xxxij marc, ther vppa bittalat mik viij t:r salt for xviij marc. Super hiis ij säckie humbla for xxxij marc. Jtem i stennike for – x marc. Jtem iiij stor fath for – viij marc. Adress: Den werdijgen heren her meijsster Pawel Schel, domhere to Abw, sal dijsse breff. (Av annan hand:) Anno mdxiiij. (På en skild lapp, troligen samhörande med ofvanstående skrifvelse:) Jtem her meijsster Pawel, dat ssolt, dat gij wech gedan hebben, dat latet jw betalen, ijs em wat Mijchel Molner, Hermen wan Tornne. Chompt Mijchel to Danke, he sal em senden, dar wijl ijk en to holden dat besste dat ijk chan; de lxx [mark] he ijs mij ok ffasste schwldijch, man mij ijs gessecht dat he ijn chort to Danke wessen wijl wan Suderchoppen; dar ijs [he] nw etc. Ijk wijl gernne dat besste don wme des fromen mannes wijllen vnd wme jwe wijllen etc. Hans Chonnert.